Unai zan shanggam ima si wa nggwaksus i hai,
ka'ti fiseli wa kyel ima si layani ii Kyel i Kyas i hai (ti alis i Ju si layani ii Golgota).
A nanati si nggwakus na,
akul hu shini apil,
andek ta rai ucwa,
andek ta rai ukutiyal,
Yeso te ta saa.
Pailet worong worong nin nggwak tasi hai i shanggam hai.
Aɗeng ima worong mai,
“YESO MAƊUFAL I NAZARET,
MAKAI I JU.”
Ju hyang si mbe' worongi,
ɓurti kyel ima si nggwak Yeso ta mata nggas ti ashwa.
Worong mai si worong ti alis i Ju,
hu i Rom,
hu i Girik hwak.
Mbai i kocokak i Ju zan wei ti Pailet ni,
“Kan si worong,
‘Makai i Ju’ kwa.
Si worong,
‘Maɗufal mai zan haisus a makai i Ju.’ ”
Pailet humus ti kyel ni,
“Aɗeng ima i worong,
tii worong.”
Myan ima som i ɓwoli si nggwak Yeso,
si har arom amesi si kaar ti kikyal ɓaras,
ɓalang andek mai zan mandeki ani zan si kaar ɓata sin,
fagin ti wii ti kat.
Fagin moti ti yut zum,
kaciwa' tori ti ɗama ta fit wa kikyel.
Si lak ɗiyai ames si ni,
“Kan ka gwyak moti kwa.
Ka ɗing maɗufal ima ma wa wisi ta fisel ti pati ngingyesh.”
Mai aɗengi te hati ɓurti ɓa si hya aɗeng ima si worong ta Findel i DeeƁwe nyai,
“Si kaar faginan ames,
si pa ngingyesh tasi fagin asun hai.”
Aɗeng ima som i ɓwoli si masi mai.
Ta nggas ti shanggam i Yeso,
nasus yit mangra ta,
hu tusut,
hu Uryam mbor ti Kilyopas,
hu Uryam ta ta' ti Magdala.
Myan ima Yeso ɗing nasus ta kyeli,
hu makoltifai amesi ima ɓwetus sin mute mangra ta nggas,
unai lak nasus ni,
“A kaa mbor,
al amesh mai.”
Wa kyel i al i ro amesi nyus,
“Nasa ndai.”
Tasi myan ani wa wei al i ro amesi kolut ta wur ames.
Takfai ti mai,
mwashi Yeso shang shak ɗamam ima si hya,
ɓurti andi Findel i DeeƁwe hya,
unai ni,
“I myaf.”
Shweret i ham macani yis ta kyeli,
unai si jop ta wii i dafok wi si tor tasi nzong hai,
si kin Yesoi ta fo.
Myan ima mbit mati ham macanii,
Yeso ni,
“Mbit ndai.”
Ti mai,
cingir ti hai ames,
unai mulut ti ɗuk.
Mwashi a mwen ti Sinzami,
ɓa ti ɓu Mwen ti Lafos mwen ndii.
Som i Ju si ɓwet ɓa si ɗing funat nin tasi hai i shanggam mwen ti Lafos kwa.
Ɓurti andi si lul ta Pailet ɓa si wa si nggyal sisaiyi ya,
si jak funatati ya hwak.
Unai som i ɓwoli si wa si nggyal sisai i maɗufal i bya' ya ima si nggwakus hu Yeso,
ɗak si wa si nggyal i mandeki hwak.
Myan ima si yes kyel i Yeso si wisi tu motus,
unai si nggyal sisai ames ya kwa.
Nin maɓwoli tor Yeso ta fiɗya' ti agas,
wash hu ham si nzeret.
Maɗufal ima ɗingi lak aɗeng ima shit asus ti ɗingi.
Findel ames awei,
lak mai aɗengi ɓa hu fa mwawei.
Ɗamami si fur fisha ɓurti ɓa Findel i DeeƁwe ima si Worong u hya nyai,
“Si wa nggyel ti kyas andek ya kwa.”
Ta ngga' ima Findel i DeeƁwe ima si Worong hwak nyai,
“Si wa shwaiti shishat tasi ima si torus.”